b'\n_START_ARTICLE_\nValgbarhedsn\xc3\xa6vnet\n_START_PARAGRAPH_\nValgbarhedsn\xc3\xa6vnet er en dansk nevnd nedsatt av Indenrigs- og Socialministeriet som tar stilling til saker hvor det er stilt sp\xc3\xb8rsm\xc3\xa5lstegn ved folkevalgte politikeres valgbarhet._NEWLINE_Valgbarhedsn\xc3\xa6vnet vurderer hvorvidt et medlem av en kommunestyre eller et regionsr\xc3\xa5d er valgbar hvis vedkommende er straffet for kriminalitet. Hovedregelen er at medlemmet mister sin valgbarhet hvis det ved en dom eller bot er straffet for en handling som i alminnelig omd\xc3\xb8mme gj\xc3\xb8r medlemmet uverdig til \xc3\xa5 v\xc3\xa6re politiker. Nevndens avgj\xc3\xb8relse kan ikke ankes til annen offentlig myndighet._NEWLINE_Nevnden tar ogs\xc3\xa5 stilling til valgbarheten for personer som besitter andre offentlige hverv som forutsetter at de p\xc3\xa5gjeldende er valgbare til kommunestyrer og regionsr\xc3\xa5d. Sp\xc3\xb8rsm\xc3\xa5l om valgbarhet for personer innvalgt i Folketinget eller Europaparlamentet avgj\xc3\xb8res av Folketinget._NEWLINE_Medlemmene av nevnden er dels utpekt av innenriks- og sosialministeren, dels av KL og Danske Regioner. Formannen er landsdommer eller h\xc3\xb8yesterettsdommer.'